Snart går byggeriet af over 200 nye boliger i gang på Randersvej. Men tilbage på byggegrunden står en murermestervilla fra 1933, som bliver omringet af nybyg i op til seks etagers højde. Arkitekt kalder løsningen usædvanlig og lidt fjollet.

Annonce

AARHUS: En lang række spøgelseshuse er netop revet ned langs Randersvej i Aarhus N. Husene blev for nogle år siden opkøbt af en bygherre, som i mange år har haft planer om at bygge lejligheder og rækkehuse på den store grund, der er omkranset af Kalmargade, Malmøgade og Stockholmsgade lige overfor McDonald's. Grunden ligner nu en stor, ryddet jordmark med en enkelt container, en enkelt gravko, en enkel skurvogn. Og et enkelt hus. Tilbage på grunden står nemlig en tom murermestervilla med skodder for kældervinduerne, og der bliver huset stående de næste mange år.

Bevaringsskalaen



Kommunens bevaringsskala går fra 1-9, hvoraf 1 er den højeste værdi, som man kan give huse.



Det røde hus på Kalmargade er ikke fredet, men har en bevaringsværdi på 4 blandt andet på grund af "den arkitektoniske kvalitet".



Bygninger med bevaringsværdi 1-4 optages i kommuneplanen som bevaringsværdige bygninger.



Murermestervillaen er fra 1933 og ikke fredet. Man da den har en bevaringsværdi på 4, er den optaget i kommuneplanen som bevaringsværdig. Foto: Tobias H. Niebuhr

Annonce

Kompromisets hus

Huset er fra 1933 og bevaringsværdigt og har efter snak mellem bygherre og Aarhus Kommune fået lov at overleve på grunden, der inden længe bliver bebygget med rækkehuse og lejligheder i op til 6 etager. Dermed vil murermestervillaen om godt 24 måneder være omringet af nye boliger klar til indflytning. Den noget særlig bevaringsløsning beskrives af både kommune og bygherre som et kompromis. - Huset er et af flere bevaringsværdige på grunden, men de andre var sværere at beholde, og så landede vi på dette kompromis, fortæller arkitekt Freddie Eriksen, der sammen med Ulrik Poulsen fra KAUP står for opførelsen af byggeriet.

Sådan kommer det røde hus til at se ud i boligprojektet, når det er bygget færdigt. Visualisering: Eriksen Arkitekter

Annonce

Politisk ønske

I alt var der fem huse på grunden, som i en ny registrering blev fundet bevaringsværdige. De fire af dem lå på Randersvej og Stockholmsgade, og de ville ødelægge muligheden for at bygge en ubrudt lejlighedsrække ud mod Randersvej. Ifølge Helle Kallesø Metzdorff, arkitekt ved Teknik og Miljø i Aarhus Kommune, var der et politisk ønske om at arbejde på at bevare det sidste hus på Kalmargade 12, selvom det ikke var fredet. Et ønske, som bygherren gik med til. Planen er nu, at huset skal have den helt store renovering med respekt for det oprindelige, så det ligesom de kommende boliger, kan lejes ud.

Det er en usædvanlig og lidt fjollet løsning at bevare et enkelt hus. Det er ikke verdens mest interessante hus, og derudover mangler man konteksten. Bruno Viuf Larsen, arkitekt og formand for foreningen Bykultur Aarhus

Annonce

- Usædvanlig løsning